জা ন ই: এটি আজ একটি প্রতিষ্ঠিত ও প্রমাণিত সত্য যে শিক্ষার মাধ্যম হিসেবে মাতৃভাষার কোনো বিকল্প নেই। মাতৃভাষার মাধ্যমে যত সহজে ও যতটা পরিপূর্ণভাবে শিক্ষাগ্রহণ সম্ভব, অন্তত প্রাথমিক পর্যায়ে, তা আর অন্য কোনো ভাষার মাধ্যমে সম্ভব নয়। তাই আমি মনে করি শিশুর বিদ্যার্জনের প্রথম পর্যায়ে অবশ্যই মাতৃভাষার ব্যবহার হতে হবে। তার মানে এটা নয় যে, আমরা ইংরেজি শিক্ষাকে অবহেলা করব। আজকের যুগে সেটা হবে আত্মঘাতী। কিন্তু তার জন্য একেবারে শিক্ষার মাধ্যমটাকেই বদলে ফেলতে হবে সেটা কোনো কাজের কথা নয়। এর জন্য শুধু দরকার একটি ভালো ইংরেজি শিক্ষা কার্যক্রম, উপযুক্ত পাঠ্যবই, সুযোগ্য শিক্ষক এবং সেইসব শিক্ষকদের ইংরেজি শিক্ষাদান বিষয়ে নিয়মিত প্রশিক্ষণ প্রদান। কিন্তু আমাদের দেশে ইংরেজি শিক্ষার নামে এখন যা হচ্ছে সেটা স্রেফ বেনিয়াবৃত্তি। মূলত ব্যবসায়িক উদ্দেশ্যেই আজকাল ব্যাঙের ছাতার মত ইংরেজি-মাধ্যম বিদ্যালয় গড়ে উঠছে। সেখানকার শিক্ষার মান নিয়ে সংশয় প্রকাশ করার যথেষ্ট সংগত কারণ রয়েছে আমাদের। তা ছাড়া, মুষ্টিমেয় কিছু ধনিক সম্প্রদায় ছাড়া বিশাল জনগোষ্ঠী এগুলোর আওতার বাইরে। ইংরেজি-মাধ্যম বিদ্যালয় ও বিশ্ববিদ্যালয়গুলো বাণিজ্যিক উদ্দেশ্যে এবং মূলত বাণিজ্যিক শিক্ষার প্রসারের লক্ষ্যেই পরিচালিত হচ্ছে। এসব প্রতিষ্ঠানে শিক্ষিত ছাত্র-ছাত্রীরা ক্রমশ দেশের সংস্কৃতি ও মূল্যবোধ থেকে দূরে সরে যাচ্ছে। এই ব্যবস্থা ধনী-গরিব বৈষম্যকেও বাড়িয়ে তুলছে।